Asiyesikia la mkuu huvunjika guu

ASIYESIKIA  LA MKUU HUVUNJIKA GUU. 
Mashaka alikuwa mvulana wa kipekee katika aila ya Bwana na Bibi Mamboleo. Yeye alikuwa mvulana mtanashati na  wasichana wote walimtamani. Alikuwa akisomea shule ya msingi ambapo walimu pamoja na wanafunzi walimsifia kwa sababu, masomoni alikuwa wembe. Hakuna mwanafunzi yeyote aliyemshinda masomoni. 
Wazazi wake walimpenda kwa sababu alikuwa mtoto mtiifu na mwenye bidii masomoni. Aliendelea kuongoza darasani hadi alipofikia darasa la nane ambapo alikuwa anataka kufanya mtihani wa kitaifa. Wazazi wake walikuwa na matumaini kuwa atapita kwa sababu ya bidii yake ya mchwa akijenga kichuguu kwa mate. 
Siku ya kufanya mtihani wa kitaifa iliwadia, aliufanya na baada ya majuma mawili majibu yalitolewa na kuzoa alama mia nne. Watu wote kijijini waliposikia hivyo, walimsifu na kumpongeza kwa shangwe na vigelegele. Watu walikusanya fedha ili akaanze kidato cha kwanza. 

Siku ya kupelekwa shule iliwadia, alikuwa na furaha kocho kocho mithili ya kibogoyo aliyeota meno. Alipofika lango la shule, alifurahi zaidi. Siku hiyo wazazi wake walimuacha hapo shule salama salimni. Aliendelea na masomo yake na alipofanya mtihani, aliibuka wa kwanza na alama nzuri kabisa. Walimu wa shule yake mpya pia walimsifia.  

Mara walipofunga shule, walienda nyumbani baada ya mwezi mmoja walirudi na hapo alikuwa alishazoea shule yake mpya na alikuwa na marafiki zake pia. Alifuatana na marafiki zake na baada ya hapo alipokuwa akifanya mtihani anafeli. Walimu walimuuliza tatizo lilikuwa nini lakini hakujibu. Walimu walimkataza kutembea nao lakini yeye kumbe alikuwa ameshaathirika kutokana na tabia zao. Alikuwa anavuta bangi. 

Walimu walimuita mzazi wake na kumueleza kuhusu tabia za mtoto wao. Mama yake alimpa mawaidha na kumkanya dhidi ya tabia hizi za watu wengine lakini alikubali tu ili asionekane mbaya.  Aliendelea na marafiki hao hao na kuendelea kuvuta bangi mpaka ikafikia hatua ya kutoroka shuleni na kwenda kuwaibia watu nje. 

Mamake na babake walipoambiwa walimuita tena na kumkanya lakini alikuwa sikio la kufa lisilo sikia dawa. Siku moja walipoenda yeye na marafiki zake kuiba mjini, alishikwa na marafiki zake wakakimbia. Alipigwa hadi akawa hoi bin taabani na kuzirai. Polisi walifika na kumchukua alipopata fahamu alijipata gerezani. Hapo ndipo alijua kuwa majuto ni mjukuu huja baadaye na  alikumbuka kuwa asiyesikia la mkuu huvunjika guu.